CELEX: 32015D1612
Language: bg
Date: 2015-09-23 00:00:00
Title: Решение за изпълнение (ЕС) 2015/1612 на Комисията от 23 септември 2015 година за изменение на Решение 2008/961/ЕО за използване на националните счетоводни стандарти на някои трети държави и на Международните стандарти за финансово отчитане от емитентите на ценни книжа от трети държави при изготвянето на техните консолидирани финансови отчети (нотифицирано под номер С(2015) 6369) (Текст от значение за ЕИП)

25.9.2015   
            
            
               BG
            
            
               Официален вестник на Европейския съюз
            
            
               L 249/26
            
         РЕШЕНИЕ ЗА ИЗПЪЛНЕНИЕ (ЕС) 2015/1612 НА КОМИСИЯТА
   от 23 септември 2015 година
   за изменение на Решение 2008/961/ЕО за използване на националните счетоводни стандарти на някои трети държави и на Международните стандарти за финансово отчитане от емитентите на ценни книжа от трети държави при изготвянето на техните консолидирани финансови отчети
   
      
         (нотифицирано под номер С(2015) 6369)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2004/109/ЕО на Европейския парламент и на Съвета от 15 декември 2004 г. относно хармонизиране изискванията за прозрачност по отношение на информацията за издателите, чиито ценни книжа са допуснати за търгуване на регулиран пазар, и за изменение на Директива 2001/34/ЕО (1), и по-специално член 23, параграф 4, трета алинея от нея,
   като има предвид, че:
   
               (1)
            
            
               В съответствие с член 23 от Директива 2004/109/ЕО емитентите от трети държави могат да бъдат освободени от изискването да изготвят консолидираните си счетоводни отчети съгласно Международните стандарти за финансово отчитане (МСФО), приети в Съюза, ако общоприетите счетоводни принципи (ОСП) на въпросната трета държава установяват еквивалентни изисквания. За да се оцени до каква степен общоприетите счетоводни принципи на тази трета държава са еквивалентни на приетите МСФО, с Регламент (ЕО) № 1569/2007 на Комисията (2) се предвижда изискване за определяне на еквивалентността на общоприетите счетоводни принципи на трета държава и се установява механизъм за това.
            
         
               (2)
            
            
               Важно е да се оценят усилията на тези държави, които са предприели мерки за привеждане на счетоводните си стандарти в съответствие с МСФО или за приемане на МСФО. Следователно Регламент (ЕО) № 1569/2007 следва да бъде изменен, за да се удължи до 31 март 2016 г. периодът, през който се допуска временна еквивалентност.
            
         
               (3)
            
            
               В Решение 2008/961/ЕО на Комисията (3) се предвижда, че преди финансовите години, започващи на или след 1 януари 2015 г., емитентите от трети държави могат да изготвят годишните и шестмесечните си консолидирани финансови отчети в съответствие с общоприетите счетоводни принципи на Индия.
            
         
               (4)
            
            
               Правителството на Индия и Индийският институт на дипломираните счетоводители се ангажираха публично да приемат МСФО до 31 декември 2011 г., с цел до тази дата индийските общоприети счетоводни принципи да отговарят напълно на МСФО. Този процес беше забавен. През октомври 2014 г. Европейският орган за ценни книжа и пазари (ЕОЦКП) представи на Комисията доклад относно еквивалентността на индийските общоприети счетоводни принципи. В доклада ЕОЦКП констатира, че между индийските ОСП и МСФО съществуват множество различия, които на практика могат да бъдат съществени.
            
         
               (5)
            
            
               През март 2014 г. Индийският институт на дипломираните счетоводители публикува нов план за привеждане на индийските ОСП в съответствие с МСФО. На 2 януари 2015 г. Министерството по корпоративните въпроси на Индия обяви преработен план за прилагане на индийските общоприети счетоводни принципи, които ще бъдат изцяло съгласувани с МСФО. Според този план всички дружества, допуснати до борсова търговия, трябва задължителното да използват индийските ОСП, изцяло съгласувани с МСФО, за отчетните периоди, започващи на или след 1 април 2016 г. При все това продължава да съществува несигурност относно графика за въвеждането на система за отчитане, съвместима с МСФО, и за задължителното използване на МСФО.
            
         
               (6)
            
            
               Във връзка с това е целесъобразно преходният период да се удължи до 31 март 2016 г., за да могат емитентите от трети държави да изготвят годишните и шестмесечните си финансови отчети, използвани в Съюза, в съответствие с общоприетите счетоводни принципи на Индия. Този допълнителен период следва да бъде достатъчно дълъг, за да могат индийските власти да завършат процеса на привеждане на индийските ОСП в съответствие с МСФО.
            
         
               (7)
            
            
               Тъй като преходният период, за който индийските ОСП са определени за еквивалентни по силата на Решение 2008/961/ЕО, изтича на 31 декември 2014 г., настоящото решение следва да се прилага от 1 януари 2015 г. с оглед постигане на правна сигурност.
            
         
               (8)
            
            
               Поради това Решение 2008/961/ЕО следва да бъде съответно изменено.
            
         
               (9)
            
            
               Мерките, предвидени в настоящото решение, са в съответствие със становището на Европейския комитет по ценни книжа,
            
         ПРИЕ НАСТОЯЩОТО РЕШЕНИЕ:
   Член 1
   В член 1, трета алинея от Решение 2008/961/ЕО датата „1 януари 2015 г.“ се заменя с датата „1 април 2016 г.“.
   Член 2
   Адресати на настоящото решение са държавите членки.
   Настоящото решение се прилага от 1 януари 2015 г.
   
      Съставено в Брюксел на 23 септември 2015 година.
      
         
            За Комисията
         
         Jonathan HILL
         
            Член на Комисията
         
      
   
   
      (1)  ОВ L 390, 31.12.2004 г., стр. 38.
   
      (2)  Регламент (ЕО) № 1569/2007 на Комисията от 21 декември 2007 г. за създаване на механизъм за определяне на еквивалентността на счетоводните стандарти, прилагани от емитенти на ценни книжа от трети държави съгласно директиви 2003/71/ЕО и 2004/109/ЕО на Европейския парламент и на Съвета (ОВ L 340, 22.12.2007 г., стр. 66).
   
      (3)  Решение 2008/961/ЕО на Комисията от 12 декември 2008 г. за използване на националните счетоводни стандарти на някои трети държави и на Международните стандарти за финансово отчитане от емитенти на ценни книжа от трети държави при изготвянето на техните консолидирани финансови отчети (ОВ L 340, 19.12.2008 г., стр. 112.)